Den Europæiske Centralbanks afgørelse

af 18. december 2003

om de nationale centralbankers fordelingsnøgle for kapitalindskud i Den Europæiske Centralbank

(ECB/2003/17)

(2004/43/EF)

STYRELSESRÅDET FOR DEN EUROPÆISKE CENTRALBANK HAR -

under henvisning til statutten for Det Europæiske System af Centralbanker og Den Europæiske Centralbank, særlig artikel 29.3 og 29.4,

under henvisning til Den Europæiske Centralbanks (ECB's) Generelle Råds medvirken i overensstemmelse med statuttens artikel 47.2, fjerde led, og

ud fra følgende betragtninger:

(1) Afgørelse ECB/1998/13 af 1. december 1998 om de nationale centralbankers fordelingsnøgle for kapitalindskud i Den Europæiske Centralbank(1) fastlagde med virkning fra 1. juni 1998 de vægte, der tildeles de nationale centralbanker (NCB'er) i fordelingsnøglen for kapitalindskud i ECB (i det følgende benævnt henholdsvis "fordelingsnøglevægtene" og "fordelingsnøglen").

(2) I henhold til artikel 29.3 i statutten skal fordelingsnøglevægtene justeres hvert femte år efter oprettelsen af Det Europæiske System af Centralbanker i analogi med bestemmelserne i statuttens artikel 29.1. Den ændrede fordelingsnøgle får virkning den første dag i det følgende år.

(3) Europa-Kommissionen har i overensstemmelse med Rådets afgørelse 2003/517/EF af 15. juli 2003 om de statistiske data, der skal benyttes ved justering af fordelingsnøglen for kapitalindskud i Den Europæiske Centralbank(2), forsynet ECB med de statistiske data, der skal benyttes ved fastsættelsen af den justerede fordelingsnøgle.

(4) ECB's (eventuelle) nettooverskud eller -tab for regnskabsåret 2003 skal fordeles i henhold til artikel 33.1, litra b), og artikel 33.2 i statutten og i overensstemmelse med de fordelingsnøglevægte, der er gældende den 31. december 2003. Det samme skal gælde for fordelingen af NCB'ernes monetære indtægter i henhold til artikel 32.1 i statutten, fordelingen af ECB's møntningsgevinst, forrentningen af NCB'ernes tilgodehavender svarende til de valutareserveaktiver, som er overført til ECB, og forrentningen af de Eurosystem-interne saldi for euroseddelomløbet -

VEDTAGET FØLGENDE AFGØRELSE:

Artikel 1

Afrunding

I de tilfælde, hvor Europa-Kommissionen tilvejebringer reviderede statistiske data, som skal benyttes ved justeringen af fordelingsnøglen, og tallene ikke sammenlagt udgør 100 pct., udlignes forskellen på følgende måde: i) Hvis det samlede tal er under 100 pct., lægges 0,0001 procentpoint til de(n) mindste andel(e) i stigende orden, indtil præcis 100 pct. er nået; ii) hvis det samlede tal er over 100 pct., trækkes 0,0001 procentpoint fra de(n) største andel(e) i faldende orden, indtil præcis 100 pct. er nået.

Artikel 2

Fordelingsnøglevægte

I det følgende er angivet den i statuttens artikel 29 anførte vægt, som tildeles hver enkelt NCB i fordelingsnøglen, med virkning fra 1. januar 2004:

>TABELPOSITION>

Artikel 3

Afsluttende bestemmelser og overgangsbestemmelser

1. Afgørelse ECB/1998/13 ophæves hermed med virkning fra 1. januar 2004.

2. ECB's (eventuelle) nettooverskud eller -tab, NCB'ernes monetære indtægter, ECB's møntningsgevinst, forrentningen af NCB'ernes tilgodehavender svarende til de valutareserveaktiver, som er overført til ECB, og forrentningen af de Eurosystem-interne saldi for euroseddelomløbet vedrørende regnskabsåret 2003 fordeles hver især i overensstemmelse med de fordelingsnøglevægte, der er gældende den 31. december 2003.

3. Denne afgørelse træder i kraft den 19. december 2003.

4. Denne afgørelse offentliggøres i Den Europæiske Unions Tidende.

Udfærdiget i Frankfurt am Main, den 18. december 2003.

På ECB's Styrelsesråds vegne

Jean-Claude Trichet

(1) EFT L 125 af 19.5.1999, s. 33.

(2) EUT L 181 af 19.7.2003, s. 43.